Naser Khader (RV), 2003-05-09:
Dansk Folkeparti har foreslået, at man indfører en såkaldt smiley-ordning for de danske sygehuse.
Ligesom for fødevarebutikker og spisesteder skal smiley-ordningen angive hygiejnestandarden på hospitalerne.
På denne måde kan alle inklusive patienter og pårørende gøre sig bekendt med hygiejnestandarden på hospitalerne.
Danske Folkeparti foreslår i denne sammenhæng, at man indfører regler for en landsdækkende hygiejnekontrol.
Endvidere vil man udstede og offentliggøre hygiejnerapporter, der indikerer hygiejneniveauet på det enkelte hospital.
Ordningen skal, som jeg har forstået det, forankres hos Statens Serum Institut.
Det Radikale Venstre er skeptisk over for Dansk Folkepartis forslag.
Vi er positivt indstillet over for alle tiltag, der kan styrke borgernes information om sundhedstilstand og om behandlingstilbuddenes muligheder og kvalitet.
Men for at kunne tage endelig stilling er der brug for yderligere oplysninger og afklaringer.
I baggrundsmaterialet anfører Dansk Folkeparti en række interessante oplysninger, bl.a. at op til 8 pct. af alle patienter får en sygehusinfektion i forbindelse med deres indlæggelse.
Men det fremgår ikke af baggrundsmaterialet, om dette niveau hænger direkte sammen med hygiejneniveauet på hospitalerne, medmindre man selvfølgelig forstår hygiejne meget bredt som vedrørende alt, hvad der kan forårsage infektioner.
Og spørgsmålet er også: Er der ikke andre forhold på sygehusene, som er vigtigere for kvaliteten af behandlingen end hygiejnen?
Det fremgår også af Dansk Folkepartis bemærkninger til forslaget, at antallet af infektioner på de danske hospitaler er faldet med 25 pct. de sidste 10-15 år.
Dette kunne tyde på, at hospitalerne allerede har fokus på problemet og gør noget for at imødekomme det. Spørgsmålet er derfor, om der egentlig er behov for et tiltag som den foreslåede smiley-ordning.
Dette må også afklares, inden Det Radikale Venstre kan tage endelig stilling.
Et andet problem vedrører det fokus, en smiley-ordning for hygiejne vil medføre.
Hvis man laver et kvalitetssystem, der udelukkende fokuserer på hygiejne, risikerer man at give
et misvisende billede af kvaliteten af de danske sygehuse.
Som sagt er der mange andre forhold end hygiejne, der er afgørende for kvalitet og sammenhængende patientforløb, og i den forbindelse er det også værd at holde projektet Den Danske Kvalitetsmodel, som allerede er på skinner og forventes påbegyndt i år 2006, i baghovedet. Dette projekt er et forsøg på at lave et mere omfattende landsdækkende kvalitetssystem for de danske hospitaler, hvor et af elementerne er hygiejnen.
Det vil altså give et mere komplet billede af kvaliteten
af de danske sygehuse
, og spørgsmålet til Dansk Folkeparti er, om smiley-ordningen skal erstatte dette system, eller det er tænkt som en del af dette system.
Man har imidlertid ikke anslået, hvad ordningen vil koste for både hospitalerne og for uafhængigt kontrolpersonale.
Dansk Folkeparti anfører, at den omfattende smiley-ordning og det medfølgende kontrolarbejde på sigt vil spare penge for sundhedsvæsenet, da man f.eks. får færre genindlæggelser, men inden da må der findes penge til at etablere og gennemføre ordningen.
Det Radikale Venstre er altså sympatisk indstillet over for hensigten bag Dansk Folkepartis forslag, men der er brug for at få en række punkter afklaret.